 टाइफुन र नेपाली ब्याटिङ
नेपाल र हङकङबीच आइतबार हुने विश्व क्रिकेट लिग च्याम्पियनसिपको दोस्रो खेल टाइफुन (सामुद्रिक आँधी) का कारण प्रभावित हुने प्रवल सम्भावना देखिएको छ । शुक्रबारको पहिलो खेल जितेर हङकङले शीर्ष चारमा पुग्ने सम्भावना बलियो बनाइसकेको छ । 
हङकङ — नेपाल र हङकङबीच आइतबार हुने विश्व क्रिकेट लिग च्याम्पियनसिपको दोस्रो खेल टाइफुन (सामुद्रिक आँधी) का कारण प्रभावित हुने प्रवल सम्भावना देखिएको छ । शुक्रबारको पहिलो खेल जितेर हङकङले शीर्ष चारमा पुग्ने सम्भावना बलियो बनाइसकेको छ ।  शनिबार बेलुकादेखि सामुद्रिक आँधी उच्चतम तहमा आउने हङकङ मौसम विभागको अनुमान छ । आँधी शनिबारदेखि नै नम्बर १ को स्तरमा आइरहेको छ । जसका कारण हङकङको मौसम दिनभर बादलले ढाकिएको थियो । हावाहुरी पनि त्यत्तिकै चल्यो । आँधीको स्तर उच्चतम भएको समयमा नम्बर ३ हँुदै ८, १० सम्म पुग्नेछ । आइतबार आउने भनिएको आँधीको संकेत नम्बर ८ को रहेको छ । यो समयमा प्रतिघण्टा १ सय ४० को गतिमा हावा चल्छ । हङकङमा एक वर्षमा ५ पटकसम्म यस्ता खाले टाइफुन आउने गरेको बताइन्छ । आँधीको संकेत १ मा पुगेपछि हङकङ सरकारले सार्वजनिक स्थलमा सूचना राखेर यसले पार्न सक्ने प्रभावबारे सचेत गराएको छ । आँधीको संकेत ८ सम्म पुग्दा हङकङमा सार्वजनिक विदा दिने गरिएको छ । केही पटक आँधीले दिशा परिवर्तन गर्ने गर्दा १ बाटै हराउने गरेको पनि छ । नेपाली टोलीका व्यवस्थापक रमन सिवाकोटीले आयोजक हङकङ क्रिकेट बोर्डले सामुद्रिक आँधीबारे कुनै जानकारी नगराएको जनाए । टाइफुन बाहेक आइतबार दिउँसोको सत्रमा वर्षा हुने अनुमान पनि हङकङ मौसम विभागको छ । आइतबार खेल हुन नसकेको खण्डमा सोमबार बैकल्पिक दिनलाई खेल सारिने छ । हङकङ सरकारले आँधीको संकेत दिन सार्वजनिक स्थलमा राखेको सूचना । १ सय ९५ रनको लक्ष्यलाई सफल पार्न नसकेको नेपालले पहिलो खेलमा फितलो ब्याटिङ गरेको थियो । टोली १ सय ११ मै अलआउट भयो । त्यसैले शनिबार नेपाली टोली केही समय ब्याटिङमै केन्द्रित रह्यो । ओपनरद्वय ज्ञानेन्द्र मल्ल र सागर पुन तथा विनोद भण्डारी र नरेश बुढाएरले अभ्यासको केही समय नेट्समा बिताए । प्रमुख ब्याट्सम्यान शरद भेषावकर अस्वस्थ भएपछि टोलीमा डाकिएका नरेश शनिबार हङकङ आइपुगेका थिए । शरदको अनुपस्थिति र नरेश हङकङ आई नपुगेको अवस्थामा नेपाल एक ब्याट्सम्यान कम लिएर मैदान उत्रिएजस्तो देखिएको थियो । प्रशिक्षक जगत टमाटा र कप्तान पारस खड्का भने ब्याट्सम्यान कम लिएर खेलेको मान्न तयार छैनन् । तर पहिलो खेल हारिसकेको अवस्थामा नरेशले दोस्रो खेलमा मौका पाउने सम्भावना बलियो देखिन्छ । टमाटाले दोस्रो खेलमा नरेशले खेल्ने संकेत गरे पनि स्पष्ट रूपमा कस्तो टिम हुने खुलाएका छैनन् । नरेश खेलेमा ब्याटिङमा तेस्रो वा पाँचौं नम्बरपछि देखा पर्न सक्छन् । ‘पहिलो खेलपछिको स्थितिमा टोलीमा परिवर्तन गर्न सकिन्छ, एउटा ब्याट्सम्यान थपेर खेल्न सकिन्छ । खेल हुने दिनको विकेट स्थिति हेरेरमात्र टिमको अवस्थाबारे भन्न सकिन्छ,’ टमाटाले भने । पहिलो खेलमा वैकल्पिकमा रहेका सुशील कँडेल र ललितसिंह भण्डारी दुबै बलर हुन् । त्यसैले टमाटाको भनाइ मान्दा एक ब्याट्सम्यान थपिएमा त्यो नरेश नै हुनेछन् । भाइरल ज्वरोका कारण थलिएका शरद शनिबार साँझ हङकङबाट नेपाल फर्किएका छन् । च्याम्पियनसिपमा हङकङ १३ अंकसहित चौथो र नेपाल ८ अंकसहित छैटौं स्थानमा छन् । नेपालले हङकङपछि मध्य डिसेम्बरमा यूएईमा गएर च्याम्पियनसिपको अन्तिम खेल खेल्नेछ ।